Document ID: 31984R1101

ΚΑΝΟΝΙΣΜΟΣ (ΕΟΚ) αριθ. 1101/84 ΤΟΥ ΣΥΜΒΟΥΛΙΟΥ της 31ης Μαρτίου 1984 για την τροποποίηση του κανονισμού αριθ. 136/66/ΕΟΚ όσον αφορά την παραγωγή ηλιανθόσπορων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι κατά τα τελευταία έτη η παραγωγή ηλιανθόσπορων στην Κοινότητα αναπτύχθηκε με εξαιρετικά ταχύ ρυθμό συμβάλλοντας έτσι στην ταχεία αύξηση των δαπανών για το προϊόν αυτό-
ότι ενδείκνυται περισσότερο συγκρατημένη και κανονικότερη ανάπτυξη της παραγωγής των εν λόγω σπόρων- ότι, για να επιτευχθεί αυτός ο στόχος, πρέπει να καθιερωθεί καθεστώς επιπέδου εγγύησης για τους ηλιανθόσπορους που να προβλέπει μείωση της εγγύησης των τιμών στους παραγωγούς όταν η πραγματική παραγωγή υπερβαίνει αυτό το όριο- ότι, συνεπώς, πρέπει να συμπληρωθεί ανάλογα το άρθρο 24α του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (4), όπως τροποποιήθηκε τελευταία από τον κανονισμό (ΕΟΚ) αριθ. 1097/84 (5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 24α του κανονισμού αριθ. 136/66/ΕΟΚ τροποποιείται ως εξής:
1. Η παράγραφος 1 συμπληρώνεται με το ακόλουθο εδάφιο:
"Κάθε έτος και για πρώτη φορά για την περίοδο εμπορίας 1984/85, το Συμβούλιο καθορίζει, σύμφωνα με τη διαδικασία που αναφέρεται στο πρώτο εδάφιο, επίπεδο εγγύησης για τους ηλιανθόσπορους στην Κοινότητα."
2. Η παράγραφος 2 αντικαθίσταται από το ακόλουθο κείμενο:
"2. Τα επίπεδα εγγύησης για τους κραμβόσπορους, τους γογγυλόσπορους και τους ηλιανθόσπορους καθορίζονται λαμβάνοντας υπόψη την παραγωγή κατά τη διάρκεια μιας περιόδου αναφοράς και τη δυνάμενη να προβλεφθεί εξέλιξη της ζήτησης."
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Μαρτίου 1984.

Labels: 17
6